हार्ड ग्राउंड बारहसिंघा जिसे हिंदी में दलदल हिरण भी कहा जाता है, हमारे प्रदेश का राज्य पशु है। कई सालों तक जंगल के दोहन, जानवरों के अंधाधुंध शिकार, बीमारियों और मानवीय अतिक्रमण के कारण ये विलुप्त होने की कगार तक पहुंच गए थे। 1970 में जब इनके संरक्षण के लिए कार्यक्रम चलाया गया तब राष्ट्रीय उद्यान में इनकी संख्या महज़ 60 थी। इनमें फैली बीमारी के कारण बारहसिंघा को एक स्थान पर रखना भी इनके लिए खतरनाक हो रहा था। दूसरे स्थान पर ले जाने के लिए उपयोग की जा रही बेहोशी की दवा भी इनके लिए जानलेवा बन रही थी। हेबीटेट इम्प्रूवमेंट और केप्टिव ब्रीडिंग के ज़रिए बड़े प्रयासों के बाद इन्हें बचाया जा सका।